Likumprojekts

**Grozījumi Karatiesu likumā**

Izdarīt Karatiesu likumā (Latvijas Republikas Saeimas un Ministru Kabineta Ziņotājs, 2005, 8. nr.; 2008, 12. nr.; Latvijas Vēstnesis, 2016, 204. nr.) šādus grozījumus:

1. 2. pantā:

izteikt pirmo daļu šādā redakcijā:

"(1) Ja iestājies kara laiks vai Ministru kabinets normatīvajos aktos noteiktajā kārtībā, izsludinot izņēmuma stāvokli, ir lēmis par karatiesu darbības uzsākšanu, tieslietu ministrs nekavējoties izdod rīkojumu, kurā nosaka karatiesu izvietojumu, darbības teritoriju un karatiesu sastāvu. Rīkojumu publicē oficiālajā izdevumā "Latvijas Vēstnesis".";

izslēgt otrās daļas otro teikumu;

papildināt pantu ar trešo daļu šādā redakcijā:

"(3) Karatiesu neatkarības principus un tiesnešu garantijas nosaka atbilstoši likumam "Par tiesu varu"."

2. 3. pantā:

papildināt 1. punktu ar vārdiem "vai personas, kuras iekļautas Nacionālo bruņoto spēku sastāvā";

papildināt 2. punkta "a" apakšpunktu pēc vārda "karavīru" ar vārdiem "personu, kura iekļauta Nacionālo bruņoto spēku sastāvā";

papildināt 2. punkta "b" apakšpunktu ar vārdiem "vai personu, kura iekļauta Nacionālo bruņoto spēku sastāvā";

aizstāt 2. punkta "d" apakšpunktā vārdus un skaitļus "Krimināllikuma IX un X nodaļā (izņemot 90. un 92. pantā paredzētos noziedzīgos nodarījumus)" ar vārdiem un skaitļiem "Krimināllikuma IX, IX1 un X nodaļā".

3. 5. pantā:

papildināt pantu ar otro un trešo daļu šādā redakcijā:

"(2) Vispārējās jurisdikcijas tiesas priekšsēdētājs, kuras teritorijā darbojas karatiesa, uz karatiesas darbības laiku norīko karatiesas tiesnesi veikt izmeklēšanas tiesneša pienākumus.

(3) Karatiesām piekritīgās lietas, kuru materiālos ir valsts noslēpumu saturošs objekts, izskatāmas Kriminālprocesa likumā noteiktajā kārtībā Rīgas pilsētas Vidzemes priekšpilsētas tiesā.";

uzskatīt līdzšinējo panta tekstu par pirmo daļu.

4. 6. pantā:

papildināt otro daļu ar otro teikumu šādā redakcijā:

"Karatiesu tiesnešu reģistru aktualizē reizi divos gados.";

papildināt pantu ar trešo daļu šādā redakcijā:

"(3) Karatiesu tiesnešu reģistrā iekļauj tiesnesi, kurš ir sagatavots darbam karatiesās atbilstoši šā panta pirmajai daļai un kurš ir rakstveidā piekritis pildīt karatiesas tiesneša pienākumus karatiesu darbības uzsākšanas gadījumā. Tiesnesis var lūgt svītrot sevi no karatiesu tiesnešu reģistra tā aktualizācijas laikā saskaņā ar šā panta otro daļu."

5. Izteikt 7. panta pirmo teikumu šādā redakcijā:

"Darbam karatiesās norīko tiesnešus no karatiesu tiesnešu reģistrā iekļautajiem tiesnešiem."

6. 10. pantā:

papildināt pirmo daļu pēc vārda "policija" ar vārdiem un skaitļiem "un Valsts drošības dienests attiecībā uz Krimināllikuma IX, IX1 un X nodaļā paredzētajiem noziedzīgajiem nodarījumiem";

izteikt otro daļu šādā redakcijā:

"(2) Karatiesām piekritīgajās lietās kriminālprocess virzāms, izvēloties konkrētiem apstākļiem atbilstošu vienkāršāko kriminālprocesa veidu, kā arī izvēloties un veicot tādas procesuālās darbības, lai nodrošinātu kriminālprocesa mērķa sasniegšanu pēc iespējas ātrāk un ekonomiskāk."

7. 13. pantā:

papildināt pirmo daļu pēc vārdiem "tieslietu ministrs" ar vārdu "nekavējoties";

aizstāt otrajā daļā vārdus "kurās attiecīgā pirmās instances karatiesa nav pasludinājusi spriedumu" ar vārdiem "kurās tiesas izmeklēšana nav uzsākta";

aizstāt trešajā daļā vārdus "kurās otrās instances karatiesa nav pasludinājusi spriedumu" ar vārdiem "kurās tiesas izmeklēšana nav uzsākta".

8. Papildināt likumu ar pārejas noteikumiem šādā redakcijā:

"**Pārejas noteikumi**

1. Grozījums šā likuma 2. panta pirmajā daļā attiecībā uz karatiesu darbības uzsākšanu stājas spēkā vienlaikus ar attiecīgajiem grozījumiem likumā "Par ārkārtējo situāciju un izņēmuma stāvokli".

2. Divu mēnešu laikā pēc šā likuma 6. panta otrās daļas otrā teikuma un trešās daļas spēkā stāšanās dienas Tieslietu ministrija veic karatiesu tiesnešu reģistra aktualizāciju."

Ministru prezidenta biedrs,

tieslietu ministrs

J. Bordāns